Kunnallinen työmarkkinalaitos, uutinen 9.11.2007
Uutinen 9.11.2007

Lakiesitys potilasturvallisuuden varmistamiseksi

Hallitus on antanut eduskunnalle lakiesityksen potilasturvallisuuden varmistamisesta terveydenhuollon työtaistelun aikana.

Lääninhallitus voisi lakiesityksen mukaan määrätä terveydenhuollon ammattihenkilön potilasturvatyöhön kunnalliseen terveydenhuollon toimintayksikköön erityistilanteissa, joissa potilaiden henki tai terveys vaarantuu vakavasti työtaistelun aiheuttaman henkilöstövajauksen vuoksi. Lääninhallituksen määräys perustuisi potilasturvatyötä tarvitsevan kunnan tai kuntayhtymän esitykseen. Määräys olisi määräaikainen ja voimassa kerrallaan enintään viikon. 

Lakiesityksen mukaan terveydenhuollon ammattihenkilö voidaan määrätä potilasturvatyöhön riippumatta siitä, onko hän irtisanoutunut, muuten työelämän ulkopuolella tai töissä muualla. Potilastyöhön määrättävät olisivat ensisijassa työtaistelun vuoksi irtisanoutuneita.

Myös työtaistelun ulkopuolella olevia ammattihenkilöitä voitaisiin määrätä tavanomaisesta poikkeaviin tehtäviin. Lisäksi työaikasäännöksistä voitaisiin poiketa.

Lakiesityksen perusteena on Tehyn työtaistelu, joka lamaannuttaa terveydenhuollossa useita kriittisiä toimintoja. Tehyn joukkoirtisanoutumiset kohdistuvat erityisesti kiireellisen ja välittömän hoidon yksiköihin kuten tehohoitoon, synnytyksiin, päivystykseen ja syövän akuuttihoitoon, joissa potilaiden henkeä ja terveyttä ei voitaisi turvata. Tehy ei ole suostunut rajaamaan työtaisteluaan näissä toimintayksiköissä. 

Kuntatyönantajan toimitus

Katso myös
Potilasturvallisuuslain bibliografia

Potilasturvallisuuslain säätäminen